Kommissionens beslutning

af 13. maj 2003

om overgangsforanstaltninger i henhold til Europa-Parlamentets og Rådets forordning (EF) nr. 1774/2002 for så vidt angår materiale indsamlet ved behandling af spildevand

(meddelt under nummer K(2003) 1467)

(Kun den danske, den engelske, den finske, den franske, den italienske, den portugisiske, den spanske, den svenske og den tyske udgave er autentiske)

(EØS-relevant tekst)

(2003/334/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(1), ændret ved Kommissionens forordning (EF) nr. 808/2003(2), særlig artikel 32, stk. 1, og

ud fra følgende betragtninger:

(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav. Forordningen indeholder endvidere bestemmelser om, at der kan vedtages relevante overgangsforanstaltninger.

(2) I forordning (EF) nr. 1774/2002, er der fastsat supplerende krav vedrørende behandling af spildevand fra virksomheder, der håndterer kategori 1- og kategori 2-materiale.

(3) Da kravene er strenge, er det nødvendigt, at der fastsættes overgangsforanstaltninger for Danmark, Spanien, Frankrig, Irland, Italien, Østrig, Portugal, Finland og Sverige, så erhvervslivet har tilstrækkelig tid til at tilpasse sig.

(4) Danmark, Spanien, Frankrig, Irland, Italien, Østrig, Portugal, Finland og Sverige bør således som en midlertidig foranstaltning indtil den 31. december 2003 have dispensation til at tillade, at virksomhedsledere fortsat anvender nationale regler for indsamling af materiale i forbindelse med behandling af spildevand.

(5) Danmark bør desuden indtil den 1. maj 2005 have dispensation til at tillade, at materiale, der indsamles fra det pågældende spildevand, forarbejdes på de betingelser, der i forordning (EF) nr. 1774/2002 er fastsat for gylle og lignende materiale.

(6) For at undgå risiko for menneskers eller dyrs sundhed bør der opretholdes passende kontrolsystemer i Danmark, Spanien, Frankrig, Irland, Italien, Østrig, Portugal, Finland og Sverige i den periode, hvor overgangsforanstaltningerne anvendes.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Dispensation vedrørende materiale indsamlet ved behandling af spildevand

1. I henhold til artikel 32, stk. 1, i forordning (EF) nr. 1774/2002 og uanset kapitel IX i bilag II til samme forordning kan Danmark, Spanien, Frankrig, Irland, Italien, Østrig, Portugal, Finland og Sverige fortsat udstede individuelle godkendelser indtil den 31. december 2003 til ledere af forarbejdningsanlæg, driftssteder og slagterier, jf. artikel 4, stk. 1, litra d), og artikel 5, stk. 1, litra b), i forordning (EF) nr. 1774/2002, således at de kan anvende nationale regler for indsamling af spildevand, forudsat at

a) alt animalsk materiale, som tilbageholdes i eksisterende systemer på de pågældende forarbejdningsanlæg, driftssteder og slagterier, indsamles, transporteres og bortskaffes som kategori 1- eller kategori 2-materiale, alt efter hvad der er relevant, i overensstemmelse med forordning (EF) nr. 1774/2002

b) de nationale regler udelukkende anvendes i anlæg og udstyr, der anvendte sådanne regler pr. 1. november 2002.

2. Som supplement til dispensationen i stk. 1 kan Danmark i henhold til artikel 32, stk. 1, i forordning (EF) nr. 1774/2002 og uanset artikel 5, stk. 2, litra c), i samme forordning fortsat indtil den 1. maj 2005 tillade, at materiale indsamlet fra spildevand fra anlæg, jf. artikel 5, stk. 1, litra b), i forordning (EF) nr. 1774/2002, forarbejdes i biogasanlæg uden forudgående trykkogning, på betingelse af at Danmark har vurderet, at risikoen er ubetydelig.

Artikel 2

Kontrolforanstaltninger

Myndighederne træffer de fornødne foranstaltninger til at kontrollere, om godkendte ledere af anlæg og udstyr overholder betingelserne i artikel 1.

Artikel 3

Inddragelse af godkendelse og bortskaffelse af materiale, der ikke er i overensstemmelse med denne beslutning

1. Individuelle godkendelser, som myndighederne har udstedt vedrørende materiale indsamlet ved behandling af spildevand, inddrages straks permanent for ledere, anlæg eller udstyr, hvis betingelserne i denne beslutning ikke længere er opfyldt.

2. Myndighederne inddrager alle godkendelser, der er udstedt i henhold til artikel 1, stk. 1, senest den 31. december 2003, og godkendelser, der er udstedt i henhold til artikel 1, stk. 2, senest den 1. maj 2005.

Myndighederne udsteder ikke en endelig godkendelse i henhold til forordning (EF) nr. 1774/2002, medmindre det på grundlag af deres inspektioner er godtgjort, at anlæg og udstyr som omhandlet i artikel 1 opfylder alle krav i forordning (EF) nr. 1774/2002.

3. Materiale, der ikke opfylder kravene i denne beslutning, bortskaffes i overensstemmelse med myndighedernes instrukser.

Artikel 4

De berørte medlemsstaters overholdelse af denne beslutning

Danmark, Spanien, Frankrig, Irland, Italien, Østrig, Portugal, Finland og Sverige træffer straks de fornødne foranstaltninger for at efterkomme denne beslutning, og de offentliggør foranstaltningerne. De underretter straks Kommissionen herom.

Artikel 5

Anvendelse

Denne beslutning anvendes fra den 1. maj 2003 til den 30. april 2005.

Bestemmelserne i artikel 1, stk. 1, anvendes dog indtil den 31. december 2003, og bestemmelserne i artikel 1, stk. 2, anvendes indtil den 30. april 2005.

Artikel 6

Adressater

Denne beslutning er rettet til Kongeriget Danmark, Kongeriget Spanien, Den Franske Republik, Irland, Den Italienske Republik, Republikken Østrig, Den Portugisiske Republik, Republikken Finland og Kongeriget Sverige.

Udfærdiget i Bruxelles, den 13. maj 2003.

På Kommissionens vegne

David Byrne

Medlem af Kommissionen

(1) EFT L 273 af 10.10.2002, s. 1.

(2) EUT L 117 af 13.5.2003, s. 1.